Bo-ramakoloi ba ema thabeng 2
Motlotlehi o re ‘o koalletsoe’1
March 5, 2014 at 15:00 Sechaba sa Ha Mafa se lla ka litšebeletso 0
Leselinyana lena la Mosotho le bile le puisano e khethehileng le Tona-kholo Dr Motsoahae Thomas Thabane e le ho otlolla tse ling tsa litaba tse sa tsoa etsahala matsatsing a ho feta.
Ho latela litlhaselo tse bileng teng ha Mookameli oa Sepolesa Mok’homishinara Khothatso Tšooana mesong e neng e sela letsatsi la Mantaha oa la 27 Pherekhong le lelapeng la mosali oa Moshoeshoe II, Mofumahatsana Liabiloe Ramoholi, ho ile hoa qhoma lipuo li hana ho fela ka ketsahalo ena.
Phapang mona e ne e le hore feela ha Ramoholi, bana ba bararo ba ile ba tsoa likotsi nakong eo ka eona ho neng ho hlaseloa ka liqhomane, hoo ba ileng ba ba ba nkeloa sepetlele ’me ba babeli ba tsoile ka Labohlano.
Tse ling tsa litaba tse neng li hlahella ka sehloohong e ne e le hore liqeto tsohle tse amang puso li etsetsoa ha Ramoholi kaha a e-na a le likamano tsa lerato le Tona-kholo.
MM: Ntate, ho bile le litlhaselo tse mpe malapeng a mabeli a fapaneng, Ha Abia le Moshoeshoe II moo ho bonahalang ho sebelisitsoe liqhomane tse kotsi haholo, ekaba u le letona la tšireletso u se u le hakae ka lipatlisiso?
TT: Ke le letona la tšireletso, ke laetse hore sepolesa se etse lipatlisiso tse tebileng ho fumana baetsi ba liketso tsena. Ke bile ke laetse hore ba sebetse le litsibi tse hlahang Afrika Boroa, ’nete e hlahelle, ba molato ba tšoaroe, ba behoe ka pel’a makhotla.
MM: Na ebe litlhaselo tsee li ka amahanngoa le phetoho e sa tsoa etsoa ka sepoleseng?
TT: Che, ha ho joalo. Ke khahluoe ke eena leha a le monyenyane lilemong le ka boiphihlelo hobane sepolesa se hloka motho ea ikamahanyang le liphetoho tsa letsatsi le letsatsi, ea nang le boinahano bo chatsi, ea bileng a khonang ho etsa phetoho ho bao a ba okametseng.
Ha ke batle motho ea ntšehetsang ka polotiki empa ke batla motho ea tsebang thomo ea sechaba bosebeletsing.
TT: (Ka letšeho le leholo): Taba ena eo u mpotsang eona ke e utloile ebile ke ea e tseba. Ke bomali-mabe hore ebe e qetella e hlahelletse sechabeng empa ha se mohlolo ebile ha se ntho e ncha.
Ehlile ke ee ke etele moo ka tsela eona eo, empa lekhetlong lena bahlaseli bana ba otluoe ke nako. Ke ne ke le sieo mohla letsatsi leo.
Ka Sontaha ha ke tsoa sebokeng Thaba-Phechela ke ile ka fetela Khauteng, ke etsetsa hore Mantaha hoseng ke bone ngaka ea ka ke tsebe ho khutla esale ka nako. Ke lona lebaka le entseng hore ebe ke ne ke le sieo moo.
Ke taba e tsebahalang hore ke ntse ke na le litaba tsa ka le molekane oa ka ka makhotleng, tseo ka bomali-mabe ho bonahalang makhotla a ntse a li keta a bapala ka tsona. Ho bonahala batho ba thabetse maemo ana a bohloko ao ke phelang ho ’ona, empa joale mosetsana enoa ha esale a nkeme nokeng ka litlhoko tsohle tsa ka le tšehetso.
Ke le monna ea itlhomphang ea ithatang, ke khethile eena kahar’a bohle hobane ha esale a ntšepahalla, a ntlhompha a bile a oa a tsoha le ’na.
TT: Taba ena ke ea khale ke sa le letona la tsa lehae, ke e makalla ha e le hona e etsetsoang lerata tjena hore na ebe hohle hona e ne e ntse e tholetsoe eng.
MM: Na ebe u oa ikoahlaea hore ebe taba ee e qetella e hlahelletse sechabeng ka lipelaelo tsa ba nang le khahleho ho eona?
TT: Che le hanyenyane. Phoso ke hore feela ho entsoe tlhaselo e qetelletseng e lemalitse batho, bana le hona. Empa qetellong e ne e ntse e tla tsebahala hoba lintho tse ling ha li ea etsetsoa ho patoa.
MM: Taba ee e ama mosebetsi le maemo a hau o le tona-kholo joang?
E nqabantse le ho nkarohanya le batho ba bangata bao ke ba tsotellang, ke ba ratang empa ka bomali-mabe ha ke khutlele qeto eo ea ka, ke e entse ka maikutlo a hlaphohetsoeng.
MM: Ebe maikemisetso a hau ke afe ha e le moo taba ee e ka e na le batho ba bangata ba sa e rateng kapa ba sa rateng motho eo u utloanang le eena ka mabaka ao ba a behang ho uena?
TT: Ba buile ba bile ba ba ba thola. Ba ntse ba bua ba tla be ba thole. Ba lokela ho amohela hore leha a le mobe a na le bofokoli boo bona ba bo tsebang, ke mo ratella le bona. Pelo ea hae e lutse moo ke ratang.
Le honajoale haeba Makobo-tata a ntatetseng a ka rata ho nkahlola ka taba ena, ’me ba batla hore ke khaohane le eena, ke ea soaba hoba ke tla khaohana le ho ba tona-kholo, ke ikhethele Liabiloe.
Ke tla phutha mehasoana ea ka le bana ba ka ke ikhutlelle motlotloaneng oa ka Makhoakhoeng, ’me har’a bao ke tla ba phutha, e tla ba eena Liabiloe, ke tla mo phelisa ka litsiane tsa ka tsa boqheku.